Anta Sports

| Anta Sports Products Limited |
| --- | --- |
Yritysmuoto:  julkinen osakeyhtiö
Osake:  Hongkongin pörssi: 2020
Markkina-arvo:  48,7 mrd. USD (2021)
ISIN:  KYG040111059
Perustettu:  1991 (brändi), 2007 (Hongkongin pörssiin)
Toimitusjohtaja:  Ding Shizhong
Puheenjohtaja:  Ding Shizhong
Avainhenkilöt:  Ding Shijia (varapj.), Lai Shixian (CFO), Zheng "James" Jie
Kotipaikka:  Jinjiang/Quanzhou ja Xiamen, Kiina (Dongshan Industrial Zone, Chidian Town, Jinjiang City, Fujian Province, 362212 PRC;  No. 99 Jiayi Road, Guanyinshan, Xiamen, Fujian Province, 361008 PRC)
Toimiala:  urheiluvälineiden ja vaatteiden valmistus, tukku- ja vähittäiskauppa
Tuotteet:  mm. tuotemerkit Anta, Anta Kids, Fila (Kiinan markkinoilla), Fila Kids, Fila Fusion, Descente, Kolon Sport; tytäryhtiö Amer Sportsin tuotemerkit: Arc'teryx, Atomic, Peak Performance, Salomon, Wilson
Liikevaihto:    35,512 mrd. RMB (31.12.2020; noin 5,2 mrd. USD)
Nettotulos:   5,162 mrd. RMB (31.12.2020; noin 0,752 mrd. USD)
Henkilöstö:  noin 47 000  (tai 41 000)
Emoyhtiö:  Anta International (50,81%, 31.12.2020)
Tytäryhtiöt:  lukuisia, mm. Amer Sports (via Amer Sports Holding (Cayman) Limited, jolla 52,70% osakkeista ja 57,70% äänivallasta 30.6.2021)
Kotisivu:  en.anta.com
Infobox OKVirheellinen NIMI-arvo: 
Anta Sports Products Limited, lyhyemmin Anta Sports on kiinalainen urheiluväline- ja urheiluvaatekonserni, joka on perustettu vuonna 1991. Hongkongin pörssiin yhtiö listautui vuonna 2007. Yhtiön pääkonttorit sijaitsevat manner-Kiinassa Fujianin maakunnan Quanzhoun Jinjiangissa ja Xiamenissa. Juridisesti konserni on kuitenkin rekisteröity veroparatiisina tunnetuille Caymansaarille.
Anta Sportsin myymälä Kiinassa (2012).
Anta Sportsin myymälä Pekingissä (2021).
Joulukuussa 2018 Anta Sportsin johtama kiinalaiskonsortio tarjoutui ostamaan suomalaisyhtiö Amer Sportsin 4,6 miljardilla eurolla. Pian Amer Sports siirtyi kiinalaisomistukseen, ja poistui Helsingin pörssistä syyskuussa 2019. Anta Sports on tytäryhtiöineen liikevaihdoltaan selvästi maailman suurimpia urheiluvaatetuskonserneja Nikeä ja Adidasta pienempi, mutta samaa kokoluokkaa kuin Puma ja Under Armour. Vuonna 2020 Anta Sportsin liikevaihto oli 35,5 miljardia RMB (noin 5,2 mrd. USD). Jalkineiden (footwear) osuus liikevaihdosta oli 12,1 mrd. RMB, vaatteiden (apparel) 21,7 mrd. RMB ja lisävarusteiden (accessories) 1,1 mrd. RMB.
Monet tunnetut kiinalaiset ja kansainväliset urheiluvaatteiden tuotemerkit kuuluvat nykyään Anta Sportsille. Yhtymän tuotemerkkejä ovat muun muassa Anta, Anta Kids, Fila (Kiinan markkinoilla), Fila Kids, Fila Fusion, Descente, Kolon Sport. Liikevaihtoa Anta Sports sai vuonna 2020 eniten yhtiön Kiinan markkinoille lisensioidusta Fila-brändistä (sis. Fila Kids ja Fila Fusion), yhteensä 17,5 mrd. RMB. Anta-brändi myi 15,7 miljardilla (RMB), ja muut Anta Sportsin brändit 2,3 mrd RMB:llä. Lisäksi on huomioitava, että tytäryritys Amer Sportsin tuotemerkit (kuten Arc'teryx, Atomic, Peak Performance, Salomon, Wilson) ovat Anta Sportsin omistuksessa ja hallinnassa. Anta Sportsin vuoden 2020 liikevaihdon luvut eivät kuitenkaan sisällä yhteisyritys Amer Sportsin  myyntiä. Amer Sports raportoi vuoden 2020 liikevaihdokseen EUR 2,2064 miljardia euroa, ja tämän huomioiden Anta Sports -konserniyhtiö nousee tytär- ja yhteisyrityksineen liikevaihdolla mitaten maailman kolmenneksi suurimmaksi urheiluvaatteiden ja -tuotteiden valmistajaksi.
Muun muassa Yleisradio Urheiluruudun (9. tammikuuta 2022) mukaan Anta Sports on tunnettu siitä, että se suosii ihmisoikeusjärjestöjen mukaan mahdollisesti uiguurien pakkotyöllä tuotettua Xinjiangin puuvillaa urheiluvaatteissaan. Yhtiö on näkyvästi mukana myös urheilusponsoroinnissa. Se vastaa esimerkiksi kansainvälisen olympiakomitean vaatetuksesta vuoden 2022 Pekingin talviolympialaisissa ja aiemmin Tokion kesäolympialaisissa. Kiinan markkinoilla esimerkiksi Adidasta ja Pumaa kohtaan on järjestetty boikotteja, koska ne ovat pyrkineet välttämään käyttämästä kiistanalaista Xinjiangin puuvillaa.